Oikeusministeriö
PL 25
00023 VALTIONEUVOSTO	
lausuntopyyntönne OM 6/41/2006	
	
LAUSUNTO TYÖRYHMÄMIETINNÖSTÄ KOSKIEN LUONNOSTA LAIKSI SAKKO- JA RIKESAKKOMENETTELYSTÄ	
Oikeusministeriö on pyytänyt lausuntoa työryhmämietinnöstä 2007:3, joka on hallituksen esitykseksi muotoiltu luonnos laiksi sakko- ja rikesakkomenettelystä. Porin kihlakunnan poliisilaitos lausuu seuraavaa:

Luonnoksessa ehdotetaan yhdenmukaistettavaksi nykyinen rikesakko- ja rangaistusmääräysmenettely. Rikesakolla käsiteltävät asiat ja enintään 20 päiväsakolla käsiteltävät asiat käsiteltäisiin poliisimiehen rikesakko - tai sakkomääräyksellä, mikäli epäilty suostuisi joko heti tai maksamalla rangaistusvaatimus 30 päivän kuluessa. Näissä tapauksissa asiaan jäisi vain ylimääräinen muutoksenhakutie. Yli 20 päiväsakolla käsiteltävissä sakkotapauksissa poliisimies tai muu valvontaa suorittava virkamies antaisi epäillylle sakkovaatimuksen, jonka maksamalla 30 päivän aikana epäilty ilmoittaisi suostuvansa menettelyyn. Tämän jälkeen syyttäjä antaisi asiassa sakkomääräyksen. Tässäkin tilanteessa asiaan jäisi ainoastaan ylimääräinen muutoksenhakutie.

Luonnoksessa esitetään, että mikäli epäilty tai mahdollinen asianomistaja ei suostuisi sakko- tai rikesakkomääräysmenettelyyn, asia etenisi kaikissa edellä mainituissa tapauksissa normaalissa rikosasiain käsittelyjärjestyksessä syyteharkintoineen ja oikeuskäsittelyineen. 

Menettelyjen yhdenmukaistaminen on hyvä asia ja rangaistusvaatimusmenettelyn muuttaminen sakkomääräysmenettelyksi, jossa asianosaisten suostuessa asian lopullinen ratkaisu tapahtuisi heti valvontatilanteessa eikä syyttäjän pöydällä, on järkevä pyrkimys, jolla saataisiin syyttäjien voimavaroja vapautettua rutiiniasioista. Negatiivisena puolena asiassa voidaan nähdä se, että sakkomääräysmenettelyn muuttuessa suostumuksenvaraiseksi saattaa joillekin valvontaviranomaisille syntyä entistä helpommin ajatus kaupanhieronnasta eli siitä, että pyritään tinkimällä löytämään päiväsakkojen määrä, jonka asiakaskin hyväksyy. Päiväsakkojen lukumäärän perusteena pitäisi kuitenkin olla teko, sen olosuhteet ja asiakkaan suhtautuminen siihen. Rikesakon kohdalla vastaavaa ongelmaa ei ole, koska summat olisivat jatkossakin kiinteitä.

Rikesakkomääräysten valvonnan päättymisestä muiden kuin ajoneuvoa pysäyttämättä määrättyjen rikesakkojen osalta vapautuva resurssi ei riitä kattamaan sitä lisätyötä, joka aiheutuu rikesakkoa ja sakkoa koskevien rangaistusvaatimusten seurannasta. Näiden osalta olisi kontrolloitava 30 päivän kuluessa tehtyjä maksusuorituksia oikeusministeriön järjestelmistä niissä asioissa, joissa maksu johtaisi rikesakkomääräyksen tai poliisin sakkomääräyksen antamiseen.  

Luonnoksen mukaan rikesakkorikkomuksista määrättäisiin perustuslain mukaisesti laissa eikä asetuksessa, kuten tällä hetkellä pääosin tapahtuu. Tämä on perustuslain kannalta tärkeää. Rikesakkorikkomuksissa rikesakko olisi rikkomuksen ainoa seuraamus, mutta sen voisi kuitenkin määrätä yhdessä sakkorangaistuksen kanssa siten, että sakkorangaistuksen määrää korotettaisiin 10 eurolla. Tällä hetkellä valvontaa suorittava virkamies voi päätyä rikesakon sijasta rangaistusvaatimukseen, mikäli teosta on esimerkiksi voinut aiheutua muuta kuin vähäistä vaaraa tai haittaa. Rikesakkorikoksesta tuomittava rangaistus voitaisiin myös sisällyttää vankeusrangaistukseen. 

Rikesakon määrääminen nykyisestä käytännöstä poiketen tiettyjen tekojen ainoaksi seuraamukseksi on ongelmallista, koska teko voi vaihdella hyvinkin paljon: esimerkiksi auton vika voi vaihdella mopon pienestä valoviasta täysperävaunullisen rekan jarruttomuuteen. Jälkimmäinen on omiaan aiheuttamaan sellaista vaaraa liikenteelle, että rikesakon käyttöä ei voi pitää perusteltuna. Myös liikennesääntöjen tai nopeusrajoituksen rikkomisen seuraamuksen sitominen vain rikesakkoon tai sakkoon tilanteesta riippuen tekee tapauskohtaisen tilannekohtaisen harkinnan mahdottomaksi. Mietinnön mukaan tieliikennelain 103 §:ään liitetään toinen momentti, jossa viitataan lakiin rikesakkorikkomuksista. Mietinnön perusteluissa ja kaavaillussa rikoslain 2a luvun 8 §:ssä viitataan rikesakkoon tiettyjen rikkomusten ainoana seuraamuksena. Tämä jättää kuitenkin epäselväksi, mitä rangaistussäännöstä ja mitä seuraamuslajia sovelletaan kaavaillun rikesakkorikkomuksista annetun lain mukaisiin tekoihin, jotka kuitenkin täyttävät liikenneturvallisuuden vaarantamisen tunnusmerkistön eli ovat omiaan aiheuttamaan muuta kuin vähäistä vaaraa toisille. Haluaako lainsäätäjä näissäkin tilanteissa asian hoidettavan rikesakkomenettelyllä liikennerikkomuksena tai ajoneuvorikkomuksena vai tarkoitetaanko, että teon ollessa aiheutetun vaaran vuoksi sopimaton ajoneuvo- tai liikennerikkomukseksi se käsitellään liikenneturvallisuuden vaarantamisena esimerkiksi sakkomääräyksellä tai syyttäjän sakkomääräyksellä. Tämä jälkimmäinen vaihtoehto tuntuisi edellistä järkevämmältä ja siihen viittaavat tieliikennelain 103 §:ssä oleva maininta, ettei liikennerikkomuksena käsitellä lain 98 §:n täyttäviä tekoja sekä että ajoneuvolain 96 §:n alussa oleva viittaus liikenneturvallisuuden vaarantamiseen. Edellinen vaihtoehto taas vaatisi muuttamaan liikenneturvallisuuden vaarantamisen tai kenties myös sen törkeän tekomuodon tunnusmerkistöä rikoslain 23 luvussa siten, että rikokset eivät tulisi kyseeseen, mikäli teon seuraamukseksi on säädetty rikesakko.

Määrättäessä rikesakko useammasta kuin yhdestä rikkomuksesta korotettaisiin ankarimman rikesakon summaa 10 eurolla. Tällä hetkellä tällaista korotusta ei voida tehdä, vaan useamman rikesakolla rangaistavan teon tilanteessa rikesakon summa määräytyy yksinomaan ankarimman teon mukaan. Tätä ankaroittamista voidaan pitää tarpeellisena uudistuksena nykytilanteeseen verrattuna.

Luonnoksen mukaan poliisimiehen määräämää sakkoa ei voitaisi muuntaa vankeudeksi. Tämä on ennalta estävyyden kannalta huono asia, mutta ei käytännössä muuttaisi tilannetta nykyisestä. On joka tapauksessa tärkeää, että muuntomahdollisuus säilyy ainakin nykyisessä laajuudessaan, jotta sakkojen yleis- ja erityisestävä vaikutus ei heikentyisi. 

poliisipäällikkö 		Timo Vuola

komisario  			Tuomo Katajisto